Passeriformes

Passeriformes ta un órden di para sumamente diverso ku ta inkluí mas ku mitar di tur espesie di para rònt mundu. Passeriformes tambe ta wòrdu referí na dje komo para di kanto. Nan ta e grupo di vertebrata di tera mas diverso, ku mas ku 5.700 espesie identifiká, ku ta aproksimadamente dos bia e kantidat di espesie den órden di mamífero mas grandi, e Rodentia. Passeriformes ta konsistí di mas ku 110 famia, loke ta pone nan na di dos lugá den diversidat entre vertebrata despues di Perciformes. Nan evolushon eksitoso ta atribuí na un variedat di adaptashon, manera e abilidat di sinta den palu di mata, uso di kantika, notablemente nan inteligensia, i diversidat i kompleho di nan nèshi.

E término Passeriformes ta deriva for di e nomber sientífiko di e para di jonchi, Passer domesticus. E òrden ta dividí den tres supòrden: dos òrden prinsipal, Passeri i Tyranni, i un di tres mas chikitu, Acanthisitti.

 Karakterístika 
 Anatomia 
Passeriformes tin un patronchi di dede karakterístiko. Nan tin kuater dede di pia: tres ta dirigí pa dilanti i uno pa patras (latin: hallux ta referí na dùim), un patronchi yamá anisodaktilia. No tin fleshi entre e dedenan di pia. Den algun espesie, manera den famianan Cotingidae i Hirundinidae sierto dedenan di pia por ta parsialmente fusioná huntu na e base. E posishon di dede di pia aki ta yuda e paranan wanta bon na rama i tambe na superfisie vertikal.thumb|Ilustrashon di dede di pia karakterístiko di passeriformes.E espesie- mas grandi i mas pisá ta e Corvus crassirostris i e subespesie mas grandi ta e Corvus corax, ku por krese mas ku 65 cm di largura i pisa te ku 1,4 kg. Otro tiponan, manera e Menura novaehollandiae i algun para di paraiso (Paradisaeidae), por ta asta mas largu debí na nan rabo largu. Di otro banda, e Myiornis ecaudatus ta e espesie di mas chikitu, ku solamente 6,5 cm di largura i un peso promedio di 4,2 gram.

Hopi passeriformes ta konosí pa nan kantamentu. Esaki ta posibel dor di un sistema kompleho di múskulo ku ta kontrolá e sirinks (órgano di kanto). 

Meskos ku hende, pero kontrali na mayoria di otro vertebrata, passeriformes no por produsí vitamina C den nan higra, pues esaki por unikamente wòrdu suminstrá via nan alimentashon.

 Nèshi i webu 

Tur passeriformes tin yu altrisial, esaki ta nifiká ku e yunan ta nase siegu, sin pluma òf ku masha tiki pluma, i ta kompletamente dependiente di nan mayor pa kuminda i protekshon. Mayoria di passeriformes ta pone webu di koló, kontrali na mayoria di otro espesie di para, ku típiko webu blanku. Eksepshon ta inkluí para ku ta brui riba tera, frekuentemente ku webu kamuflá, i Cuculiformes, ku ta partisipá den parasitismo reproduktivo i ta pone nan webunan den nèshi di passeriformes.

E kantidat di webu pa krío ta varia konsiderablemente. Algun espesie australiano mas grandi, manera di e generonan Menura i Cercotrichas, en general ta pone un webu. Na kontraste, hopi passeriformes chikitu den regionnan mas kalor tipikamente ta pone dos pa sinku webu. Den latitutnan nort, algun espesie, manera di famia Paridae ku ta traha nèshi den tronkon, por pone te ku diesdos webu.

Passeriformes ta konstruí nan nèshi kuidadoso, generalmente na lugánan protehá i difisil pa yega, manera den palu òf kraknan den baranka. E material ku ta wòrdu usá ta varia mashá: yerba, rama, blachi, mos, kabei di mamífero, pluma, webu di araña, òf klei. E forma di nèshi tambe ta varia, for di forma di komchi típiko te ku nèshi kompliká trensá di e famia Ploceidae, òf e nèshinan di klei den forma di fòrnu trahá pa algun miembro di e famia di Furnariidae.

Kategoria:Paranan